Visserman by Jeffreysbaai in see vermis‘n Branderplankryer in Jeffreysbaai Foto: “JBay-Surfing at supertubes-001” deur NJR ZA via Wikimedia Commons Die Nasionale Seereddingsinstituut (NSRI) se diensbemanning in Jeffreysbaai is Sondag om 17:10 ontbied ná berigte dat ŉ kajak by Walskipper naby Paradysstrand omgeslaan het. Twee mans wat woonagtig is in die gebied, was op die vaartuig. Die twee mans het glo op die kajak gehengel toe hulle deur ŉ golf omgeslaan is. “Lede van die NSRI het by hul aankoms op die toneel vasgestel dat een van die mans daarin kon slaag om strand toe te swem,” het die NSRI in ŉ verklaring gesê. “Hy is veilig en ongedeerd aangetref. Die kajak is ook intussen in die see opgespoor. Die vaartuig was halfpad onder die water.” ŉ 43-jarige man word egter steeds vermis. Volgens die NSRI het ŉ uitgebreide soektog in die see en aan die kus teen Maandag steeds geen tekens van die vermiste man opgelewer nie. Polisieduikers is in kennis gestel en die soektog duur voort. NSRI Jeffreysbaai het ook Maandag sy soektog aan die kuslyn voortgesit.